

**Monostorpályi Község Önkormányzatának Polgármestere**

**🖂 4275 Monostorpályi, Bajcsy Zs. utca 1.**

**Telefon: (52) 393-014 ⬩ Fax: (52) 599-200 ⬩ E-mail: hivatal@monostorpalyi.hu**

**Tisztelt Monostori Lakosok!**

2020. március 4-én biztossá vált, hogy Magyarországon is van új korona vírussal fertőzött beteg!

Két külföldi diákról van szó, akiket már karanténba helyeztek a budapesti Szent László kórházban!

Kérek mindenkit, hogy a felesleges pánikot, hisztériát kerüljük el, de ne is tegyünk úgy mintha semmi sem változott volna körülöttünk. Fokozottan figyeljünk a higiéniára, a kézmosás még sokkal fontosabb legyen, mint eddig! Lehetőség szerint minél többször, minél alaposabban mossunk kezet szappannal, használjunk kézfertőtlenítőt!

Ha bárki is úgy gondolja, vagy úgy érzi, hogy érintett lehet a fertőzéssel, haladéktalanul jelentkezzen a megfelelő egészségügyi intézményben, illetve a háziorvosánál DE, és ez nagyon fontos NE SZEMÉLYESEN, hanem telefonon, skype-on, bármilyen videotelefonon keresztül!

Miért van erre szükség?

Természetesen azért, hogy a rendelő várójában ne fertőzhessünk meg másokat, majd a vizsgálóban az egészségügyi személyzetet, az asszisztenseket, orvosokat!

Néhány egyszerű higiénés szabály betartásával jelentősen csökkentheti az esélyét annak, hogy elkapja a fertőzést. Igaz ez nemcsak az új koronavírusra, hanem a szezonális influenzára is, hiszen mindkét betegségnél hasonló a fertőződés útja.

* **Mosson gyakran kezet**, lehetőleg szappanos vízzel vagy legalább 60% alkoholtartalmú kézfertőtlenítővel tisztítsa meg a kezét! Ügyeljen a körmei alatti, és az ujjai közötti területekre is.
* Fordítson fokozott figyelmet immunrendszere erősítésére. Szellőztessen gyakran, fogyasszon elegendő vitamint, mozogjon rendszeresen a szabadban.
* Tüsszentés és köhögés esetén **használjon papírzsebkendőt**, azt azonnal dobja ki a szemetesbe, majd alaposan mosson kezet.
* Lázas beteggel lehetőség szerint kerülje az érintkezés minden formáját.
* A megszokott érintkezési, üdvözlési formákat, például a kézfogást, a puszit, a baráti ölelést tanácsos mellőznie.
* Lázzal járó betegség esetén **telefonon** jelentkezzen orvosánál, számoljon be a tüneteiről, illetve ha a közelmúltban külföldön járt, akkor arról is. Ne menjen el személyesen a váróterembe, rendelőbe, ha új koronavírus-fertőzéssel érintett területen járt vagy onnan érkezett.
* Kerülje el az élő vagy levágott állatokat forgalmazó piacokat olyan helyeken, ahol az új koronavírus járványt okozott.
* Ne fogyasszon nyers vagy nem megfelelően hőkezelt, állati eredetű élelmiszert.

Az arcmaszk használata önmagában nem előzi meg a fertőzést, azonban igazoltan megbetegedett, abban biztosan segít a viselése, hogy ne terjessze a vírust egy-egy tüsszentéssel vagy köhögéssel. Amikor beteget ápol, szintén csökkentheti a fertőződés kockázatát, ha viseli az egészségügyi maszkot.

Segítsék a tájékoztatást azzal, hogy a családi, baráti, szomszédságban, mindenkivel akivel találkoznak, beszélnek, hívják fel a figyelmüket településünk honlapjára, mely a [www.monostorpalyi.hu](http://www.monostorpalyi.hu) címen érhető el, illetve az okostelefonokra töltsék le és töltessék le másokkal is a Monostorpályi applikációt!

Ezeken a csatornákon folyamatosan tájékoztatjuk lakosainkat a helyzetről, és a szükséges teendőkről!

Kérem, hogy most figyeljünk jobban magunkra és másokra is!

Monostorpályi, 2020. 03. 04.

 Szabó József s.k.

 polgármester